Халҡыбыҙҙы был хәмерҙән тыйыу урынына күбебеҙ уларҙы хуплап шуларҙың эскелек мәжлестәренә йөрөүселәр бөгөн аҙмы? Ошо меҫкендәрҙең шатланып айыҡ көйө байрам итәһе урынына, көнө буйы эсеп, төнө буйы эсеп, был мәжлестәрҙә шул тиклем әшәкелек-әҙәпһеҙлектәр ҡылып, ҡатын-ҡыҙҙар менән ирҙәр аралышып, оялмай ни ҡылғандарын күрергә, шуларҙы хуплап, көлөшөп, ҡыуаныусыларға Аллаһ ләғнәте. Байрам үткәс, ҡиәффәттәрен күрһәң, — төҫтәре киткән, күҙҙәренең нуры бөткән, ауыҙҙарында тәм юҡ, аштан күңелдәре ҡайтҡан, ҡайһының күҙе, ҡайһының ауыҙы шешкән була, әллә кемдәр менән һуғышып-талашып бөткәндәр, етмәһә, меҫкендәр, ошо хәлдәргә үкенеп, ҡайғыраһы урынына, ошо насарлыҡтарын хуплап: шул эскәнемде, ҡайҙа йөрөгәнемде, ҡайҙа барғанымды, ҡайҙа йоҡлағанымды белмәгәнмен, ти. Ҡатынын илатҡан, балаларын ҡурҡытҡан, йә бынан да яманы уларҙы тышҡа ҡыуып сығарып, һыуыҡта туңдырған, йә атып үлтергән... Ошомо ҡыуаныслы хәмер байрам көндәре?